POSJET SPOMEN - PODRUČJU „DOTRŠČINA“

U mjesecu siječnju obilježava se Međunarodni dan sjećanja na žrtve holokausta. Tom je prigodom skupina učenika drugih razreda Treće ekonomske škole, polaznika izvannastavne aktivnosti „ZAG“ u subotu, 7. prosinca 2024., u pratnji profesorice povijesti Anamarije Jerković i profesorice etike Slavice Falamić, voditeljice aktivnosti ZAG posjetila najvažniji zagrebački memorijalni prostor.

„Dotrščina“ je spomen- područje Zagrepčanima palim za slobodu, u periodu od 1941. g. do 1945. g. To je najmasovnija zagrebačka grobnica iz Drugog svjetskog rata, smještena sjeveroistočno od Maksimirske šume, blizu okretišta tramvaja u Dubravi.

Na samom početku, uvodno predavanje održala je profesorica Helena Strugar, primjenjujući metodu Muzeja holokausta iz Washingtona. Profesorica je iznijela kratki pregled o događajima prije samog početka Drugog svjetskog rata, rasnim zakonima koji su se donosili i provodili tijekom rata te nas upoznala sa okolnostima u kojima su se našli Hrvati nakon proglašenja Nezavisne Države Hrvatske.

Zatim smo, uz stručno vodstvo Saše Šimprage, voditelja Virtualnog muzeja Dotrščina, prošetali parkom, zastajući pokraj spomenika kulture koje je izradio akademski kipar Vojin Bakić te spomen groblja masovnih pogubljenja.

Obilazak je završio radionicom Ane Ogrizović, scenaristice i producentice kazališta ZKM na temu ljudskih prava i klimatske krize.